Gofal Cymdeithasol, Cymru Enwi, cychwyn, cymhwyso a dehongli 1 1 Enw’r Rheoliadau hyn yw Rheoliadau Gofal a Chymorth (Cynllunio Ardal) (Cymru) 2017. 2 Daw’r Rheoliadau hyn i rym ar 1 Ebrill 2017 ac maent yn gymwys o ran Cymru. 3 Yn y Rheoliadau hyn— ystyr “adroddiad asesiad poblogaeth” (“ population assessment report ”) yw’r adroddiad y mae’n ofynnol iddo gael ei lunio yn unol â rheoliad 5 o’r rheoliadau asesiadau poblogaeth; ystyr “Bwrdd Partneriaeth Rhanbarthol” (“ Regional Partnership Board ”) yw un o’r byrddau y mae’n ofynnol iddynt gael eu sefydlu yn unol â rheoliadau 2 i 8 o’r rheoliadau trefniadau partneriaeth; ystyr “Bwrdd Partneriaeth Rhanbarthol perthnasol” (“ relevant Regional Partnership Board ”) yw’r Bwrdd Partneriaeth Rhanbarthol sydd wedi ei sefydlu ar gyfer ardal y corff perthnasol; mae i “corff perthnasol” (“ relevant body ”) yr un ystyr ag yn adran 14A(1) o’r Ddeddf; ystyr “cynllun ardal” (“ area plan ”) yw’r cynllun y mae’n ofynnol i gorff perthnasol ei lunio yn unol ag adran 14A(2) o’r Ddeddf; ystyr “cynllun ardal ar y cyd” (“ joint area plan ”) yw cynllun ardal sydd wedi ei lunio gan gorff perthnasol ar y cyd â chorff perthnasol arall yn unol â’r pwerau yn adran 14A(4) neu (5) o’r Ddeddf; ystyr “y Ddeddf” (“ the Act ”) yw Deddf Gwasanaethau Cymdeithasol a Llesiant (Cymru) 2014; ystyr “y rheoliadau asesiadau poblogaeth” (“ the population assessments regulations ”) yw Rheoliadau Gofal a Chymorth (Asesiadau Poblogaeth) (Cymru) 2015 ; ystyr “y rheoliadau trefniadau partneriaeth” (“ the partnership arrangements regulations ”) yw Rheoliadau Trefniadau Partneriaeth (Cymru) 2015 . Cyhoeddi cynlluniau ardal 2 1 Rhaid cyhoeddi’r cynllun ardal cyntaf (neu, os yw’n gymwys, y cynllun ardal cyntaf ar y cyd) erbyn 1 Ebrill 2018. 2 Rhaid cyhoeddi cynlluniau ardal dilynol (neu, os yw’n gymwys, cynlluniau ardal ar y cyd) o fewn un flwyddyn ar ôl y dyddiad y mae’n ofynnol cyhoeddi’r adroddiad asesiad poblogaeth diweddaraf. Adolygu 3 Mewn achos pan fo adendwm i adroddiad asesiad poblogaeth yn cael ei ddyroddi yn unol â rheoliad 7 o’r rheoliadau asesiadau poblogaeth, rhaid i’r corff perthnasol sydd wedi llunio cynllun ardal yn dilyn yr adroddiad hwnnw (neu, os yw’n gymwys, y cyrff perthnasol sydd wedi llunio cynllun ardal ar y cyd yn dilyn yr adroddiad hwnnw)— a adolygu’r cynllun ardal diweddaraf (neu’r cynllun ardal ar y cyd, os yw’n gymwys); b ystyried a oes angen diwygio’r cynllun; c os penderfynir diwygio’r cynllun, llunio cynllun diwygiedig cyn gynted ag y bo’n ymarferol yn dilyn dyroddi’r adendwm; d cyhoeddi unrhyw gynllun diwygiedig. Copïau o’r cynlluniau 4 Rhaid i gorff perthnasol sydd wedi llunio cynllun ardal (neu, os yw’n gymwys, y cyrff perthnasol sydd wedi llunio cynllun ardal ar y cyd)— a cynnwys copi o’r cynllun (ac, os yw’n gymwys, copi o unrhyw gynllun diwygiedig) fel rhan o’r adroddiad blynyddol a gyhoeddir gan y Bwrdd Partneriaeth Rhanbarthol perthnasol yn unol â rheoliad 12 o’r rheoliadau trefniadau partneriaeth, a b cyflwyno unrhyw gynllun neu gynllun diwygiedig o’r fath i Weinidogion Cymru. Ymgysylltu â dinasyddion 5 1 Wrth lunio cynllun ardal neu gynllun ardal diwygiedig (neu, os yw’n gymwys, cynllun ardal ar y cyd neu gynllun ardal ar y cyd diwygiedig), rhaid i gorff perthnasol (neu, yn achos cynllun ardal ar y cyd, y cyrff perthnasol) gymryd camau rhesymol i ymgysylltu â’r canlynol— a pobl yn yr ardal y mae arnynt neu y gall fod arnynt anghenion am ofal a chymorth, b pobl yn yr ardal sydd â chyfrifoldeb rhiant dros blant y mae arnynt neu y gall fod arnynt anghenion am ofal a chymorth, ac c gofalwyr yn yr ardal y mae arnynt neu y gall fod arnynt anghenion am gymorth. 2 Ym mharagraff (1), ystyr “yr ardal” (“ the area ”) yw’r ardal sydd wedi ei chwmpasu gan y cynllun ardal (neu, os yw’n gymwys, y cynllun ardal ar y cyd). 3 Rhaid i gorff perthnasol (neu, yn achos cynllun ardal ar y cyd, y cyrff perthnasol) sefydlu gweithdrefn ar gyfer yr ymgysylltu sy’n ofynnol gan baragraff (1). Ymgysylltu â sefydliadau’r sector preifat a’r trydydd sector a chyrff cyhoeddus 6 1 Wrth lunio cynllun ardal neu gynllun ardal diwygiedig (neu, os yw’n gymwys, cynllun ardal ar y cyd neu gynllun ardal ar y cyd diwygiedig), rhaid i gorff perthnasol (neu, yn achos cynllun ardal ar y cyd, y cyrff perthnasol) ymgysylltu ag unrhyw sefydliad sector preifat, unrhyw sefydliad trydydd sector neu unrhyw gorff cyhoeddus y mae’n credu ei fod yn ymwneud â’r ddarpariaeth o ofal a chymorth neu wasanaethau ataliol, neu fod ganddo fuddiant yn y ddarpariaeth o ofal a chymorth neu wasanaethau ataliol, i’r boblogaeth yn yr ardal sydd wedi ei chwmpasu gan y cynllun. 2 At ddibenion y rheoliad hwn— ystyr “corff cyhoeddus” (“ public body ”) yw corff (pa un a yw’n gorfforaethol neu’n anghorfforedig) sy’n arfer swyddogaethau cyhoeddus. At ddiben y diffiniad hwn, mae swyddogaeth gyhoeddus yn swyddogaeth sy’n swyddogaeth o natur gyhoeddus at ddibenion Deddf Hawliau Dynol 1998 ; mae i “sefydliad trydydd sector” (“ third sector organisation ”) yr un ystyr ag yn adran 16(2) o’r Ddeddf . Monitro a gwerthuso 7 Rhaid i gorff perthnasol (neu, yn achos cynllun ardal ar y cyd, y cyrff perthnasol) gymryd camau priodol i fonitro a gwerthuso’r gwasanaethau a gweithredoedd eraill a nodir yn y cynllun ardal (neu, os yw’n gymwys, y cynllun ardal ar y cyd). Rebecca Evans Gweinidog Iechyd y Cyhoedd a Gwasanaethau Cymdeithasol o dan awdurdod Ysgrifennydd y Cabinet dros Iechyd, Llesiant a Chwaraeon, un o Weinidogion Cymru 24 Ionawr 2017